പതിനൊന്നുകാരിയെ പീഡിപ്പിച്ചയാള് അറസ്റ്റില് ചിങ്ങവനം: പതിനൊന്നുകാരിയെ പീഡനത്തിനിരയാക്കിയ 74 വയസുകാരനെ ചിങ്ങവനം പോലീസ് അറസ്റ്റ് ചെയ്തു. കുറിച്ചി പുലികുഴിമറ്റം കുളങ്ങര യോഗിദാസനാണ് അറസ്റ്റിലായത്. സംഭവത്തെക്കുറിച്ച് പോലീസ് പറയുന്നതിങ്ങനെ: കുറിച്ചിയില് പലചരക്ക് കട നടത്തുന്ന പ്രതി കടയില് മറ്റാരും ഇല്ലാത്ത സമയത്ത് സാധനങ്ങള് വാങ്ങാനെത്തിയ പെണ്കുട്ടിയെ ശാരീരികമായി ഉപദ്രവിച്ചു വരികയായിരുന്നു. കഴിഞ്ഞ ജൂണ് മുതല് ഇയാള് പെണ്കുട്ടിയെ പലവിധ പീഡനങ്ങള്ക്കും ഇരയാക്കി. ദിവസങ്ങള്ക്കു മുന്പ് പെണ്കുട്ടിയുടെ ശരീരത്തിലെ പാടുകള് കണ്ട് സംശയം തോന്നിയ മാതാപിതാക്കളാണു കുട്ടിയില്നിന്നും വിവരങ്ങള് ചോദിച്ചറിഞ്ഞത്. ശാരീരികമായി പീഡിപ്പിച്ചുവെന്ന് കുട്ടിയില്നിന്നും വിവരങ്ങള് ലഭിച്ചതോടെ ചിങ്ങവനം പോലീസില് പരാതി നല്കുകയായിരുന്നു. തുടര്ന്ന് സ്റ്റേഷന് ഹൗസ് ഓഫീസര് ടി.ആര്. ജിജുവിന്റെ നേതൃത്വത്തിലുള്ള പോലീസ് സംഘം ഇന്നലെ പലചരക്ക് കടയില്നിന്നും ഇയാളെ കസ്റ്റഡിയില് എടുക്കുകയായിരുന്നു. അറസ്റ്റ് ചെയ്ത പ്രതിയെ കോടതിയില് ഹാജരാക്കി.